open-index/open-wikipedia-markdown huggingface dataset:
מגן האמונה

ממוזער|שמאל|300px|מטבע בריטי מ-1965, עם הכיתוב "מגינת האמונה" (מקוצר כ-Fid Def) כחלק מתוארה של הוד מלכותה המלכה אליזבת.
**מגן האמונה** או **מגינת האמונה** (בלטינית: **Fidei defensor**, באנגלית: **Defender of the Faith** ובצרפתית: **Défenseur de la Foi**) הוא תואר כבוד בו נעשה שימוש על ידי בתי מלוכה שונים, ובעיקר על ידי המלוכה הבריטית מאז המאה ה-16.

## שימושים בתואר
### היסטוריה
התואר הוענק למלך אנגליה הנרי השמיני ב-17 באוקטובר 1521 על ידי האפיפיור ליאו העשירי, כאות כבוד על כך שכתב את הספר "ההגנה על שבעת הסקרמנטים" (Assertio Septem Sacramentorum) אשר דן בקדושת מוסד הנישואין בנצרות וקבע את מעמדו העליון של האפיפיור על כל הנוצרים. ספר זה נכתב על מנת להאבק ברפורמציה שהחלה באותה עת בצפון אירופה וברעיונותיו של מרטין לותר.

בשנת 1530, בעקבות החלטתו של הנרי השמיני להתנתק מהכנסייה הקתולית, להפסיק לקבל את מרותה של רומא ולעמוד בראש כנסייה עצמאית - הכנסייה האנגליקנית - הודיע האפיפיור כי הוא מבטל את התואר, והורה על החרמתו של הנרי השמיני, אולם בשנת 1544 קבע הפרלמנט האנגלי כי התואר יישאר כחלק מתוארו של המלך, בשל היותו "מגן האמונה" של הכנסייה האנגליקנית שהוא עומד בראשה ומגן עליה מפני הקתוליות.

בין השנים 1653–1659, תקופת שלטונם של אוליבר קרומוול וריצ'רד קרומוול לא נשאו השנים את התואר, אולם לאחר השבת בית המלוכה (הרסטורציה) שבו המלכים להשתמש בתואר.

### השימוש בתואר כיום
כיום מהווה התואר חלק מתארו הרשמי של המונרך הבריטי ונושא אותו צ'ארלס השלישי.
התואר מופיע על כל מטבעות הממלכה המאוחדת בצורת הקיצור "**<small>F D</small>**" או "**<small>FID DEF</small>**" מאז שנת 1714. בשנת 1849, בתקופת שלטונו של המלך ג'ורג' הראשון הוחלט להוריד את הקיצור ממטבע הפלורין, אולם בעקבות מחאה רבה הושב התואר למטבע.

במרבית ממלכות חבר העמים הבריטי המונרך אינו נושא את התואר, ובמקום מילות התואר נקרא המונרך "בחסד האל" ("by the Grace of God"). בחלק ממדינות חבר העמים הבריטי פסק השימוש בתואר בשל הפיכתן לרפובליקות (דרום אפריקה ואירלנד), ובפקיסטן פסק השימוש בתואר בשנת 1953 בשל היות המדינה מוסלמית (בעוד שהתואר מתייחס למגן האמונה הנוצרית).

רק בממלכה המאוחדת, קנדה וניו זילנד נושא המונרך את התואר "מגן האמונה".

## שימוש בצרפתית
בשנת 1811 בעת שאנרי כריסטוף הכריז על עצמו כמלך האיטי הוא קרא לעצמו בתואר "*Défenseur de la Foi*" - "מגן האמונה" בצרפתית.

כמו כן, התואר בצרפתית מהווה חלק מתוארו הרשמי של צ'ארלס השלישי מלך קנדה, מאחר שבקנדה השפה הצרפתית היא שפה רשמית.

## קישורים חיצוניים
* מגן האמונה באתר האנציקלופדיה הקתולית
* 

## הערות שוליים

קטגוריה:המלוכה הבריטית
קטגוריה:תארים
קטגוריה:הכנסייה האנגליקנית
קטגוריה:המלוכה הקנדית
ראש חבר העמים הבריטי

**ראש חבר העמים הבריטי** (באנגלית: **Head of the Commonwealth**, בצרפתית: **Chef du Commonwealth**, באפריקאנס: **Hoof van die Statebond**) הוא תואר מלכותי של העומד בראש חבר העמים הבריטי בו חברות 53 מדינות, שהוא באופן מסורתי (אך לא בהכרח) מלך הממלכה המאוחדת. המלך ג'ורג' השישי היה הראשון לשאת בתואר זה, כיום מחזיק בו צ'ארלס השלישי, מלך הממלכה המאוחדת.

## תפקיד
ראש חבר העמים הבריטי אינו משמש כראש המדינה של מדינות חבר העמים הבריטי (בניגוד לממלכות חבר העמים הבריטי בראשן עומד מלך הממלכה המאוחדת), אולם בעל התואר נושא תואר זה לכל חייו ומסמל את חבר העמים הבריטי על מדינותיו. אין לנושא התואר סמכות ממשית בקביעת המדיניות של חבר העמים הבריטי.

תואר זה אינו נתון לבית המלוכה הבריטי, אלא ניתן אישית לאליזבת השנייה, והיה יכול להינתן, תאורטית, לאחר מותה של אליזבת, לאדם אחר (שאינו בהכרח המונרך של הממלכה המאוחדת), אולם בעקבות ועידת אדינבורו (ראו להלן) הוא ניתן עם מותה לבנה - צ'ארלס השלישי.

בדיון שנערך בוועידת אדינבורו של חבר העמים הבריטי בשנת 1997 הגיעו ראשי המדינות להסכמה, שהתואר צריך להינתן לאותו אדם הנבחר כמונרך בממלכות חבר העמים הבריטי.

ראש חבר העמים משמש למעשה סמל של חבר העמים הבריטי, ומשתתף בוועידות החבר, במשחקי חבר העמים הבריטי (הנערכים מדי ארבע שנים), וביום חבר העמים הבריטי (יום שני, השני בכל חודש מרץ) הוא נושא נאום לאזרחי מדינות חבר העמים הבריטי.

נהוג שראש חבר העמים נוכח בפגישות ראשי ממשלות חבר העמים הבריטי (CHOGM).

## היסטוריה
החלטת לונדון משנת 1949 אשר נוסחה על ידי ראש ממשלת קנדה, לואי סן-לורן, קבעה כי המונרך יהא הסמל של חבר העמים הבריטי - ואף מדינות שלא היו ממלכות חבר העמים הבריטי, בהתאם להחלטה זו, רואים בראש חבר העמים אך ורק ראש החבר, ולא ראש המדינה, דבר שאפשר למדינות שהן רפובליקות (כגון הודו שהפכה לרפובליקה בשנת 1950) להישאר בחבר העמים.

בשנת 1952 עם עלייתה לשלטון של אליזבת השנייה, היא הפכה לראש חבר העמים.

רק בשנת 1953 הוסף התואר לתארה הרשמי של אליזבת השנייה, ובאותה שנה הועבר חוק בשבע ממלכות חבר העמים באותה עת אשר קבע כי לתארה של המלכה יתווסף התואר "מלכת ממלכת [שם הממלכה] והארצות והטריטוריות האחרות שלה. ראש חבר העמים".

בדצמבר 1960 עוצב דגל המלכה אליזבת השנייה אשר נועד לסמל את המלכה בתפקיד זה (ולא בתפקידה כמלכת הממלכה המאוחדת). בדגל זה נעשה שימוש בעת שאליזבת השנייה ביקרה במדינות חבר העמים או ממלכות חבר העמים, ואף כאשר הייתה בבית מארלבורו שבלונדון - הבניין הראשי של חבר העמים הבריטי, הונף עליו דגל זה ולא הנס המלכותי (דגל אליזבת השנייה כמלכת הממלכה המאוחדת).

## קישורים חיצוניים
* 

## הערות שוליים

קטגוריה:חבר העמים הבריטי
קטגוריה:המלוכה הבריטית
קטגוריה:תארים
יו קנדי

**יו קנדי** (באנגלית: **Hugh Alexander Kennedy**; 1809 - 22 באוקטובר 1878) היה שחמטאי בריטי.

## חייו
קנדי היה קצין בצבא הבריטי ושחמטאי מוביל בלונדון. בשנת 1844 הפסיד בדו-קרב להווארד סטאונטון 3-8. בשנת 1845 הוא חבר להווארד סטאונטון במסגרת שני משחקים ששוחקו באמצעות הטלגרף מול קבוצת שחקני שחמט שהורכבה מהנרי תומאס באקל, ג'ורג' ווקר, ויליאם אבנס, פריגל וטוקט בלונדון. משני המשחקים הפסידו אחד וסיימו בתיקו בשני.

קנדי הפסיד בדו-קרב לאליהו ויליאמס +2 -4 =0 (+ ניצחונות – הפסדים = תוצאות תיקו), ולאדוארד לווה +6 -7 =1 בשנת 1849. שני הדו-קרבות התקיימו בלונדון.

קנדי השתתף בתחרות הבינלאומית הגדולה שהתקיימה בלונדון, וסיים במקום השישי. הוא ניצח את קארל מאיה בסיבוב הראשון עם שני ניצחונות. בסיבוב השני הפסיד למרמדיוק ויויל שסיים בסופו של דבר במקום השני בתוצאה +3 -4 =1. בסיבוב השלישי ניצח את ג'יימס מאקלו 0–4 ולבסוף הפסיד ליוז'ף סן +0 -4 =1.

בשנת 1862 הפסיד במשחק הטלגרפי הבינלאומי הראשון, נגד סרפינו דובואה.

## קישורים חיצוניים

* אומדן מד כושר של קנדי

## הערות שוליים

קטגוריה:שחמטאים אנגלים
קטגוריה:בריטים שנולדו ב-1809
קטגוריה:בריטים שנפטרו ב-1878
נאפולי (כדורסל)

ממוזער|ההיכל הביתי '''פאלברבוטו'''
**סוצ'טה ספורטיבה נאפולי באסקט** (באיטלקית: **Società Sportiva Basket Napoli**) הייתה קבוצת כדורסל איטלקית מהעיר נאפולי שבדרום איטליה, שהשתתפה בעבר בליגת העל.

המועדון נוסד ב-1999, במקומו של מועדון כדורסל מהעיר פוצ'ולי הסמוכה. בשנת 2002 עלה לליגה הראשונה ומאז לא ירד המועדון ליגה.

בעונת 2005/06 זכה בגביע האיטלקי, לאחר ניצחון בגמר מול לוטומטיקה רומא. ובליגה הגיעה הקבוצה עד לחצי גמר הפלייאוף.

בתחילת עונת 2006/07 הפסיד בגמר **הסופרקאפ האיטלקי** לקבוצת בנטון טרוויזו. בהמשך העונה המועדון הגיע לשיאו, כאשר הגיע לשלב טופ 16 של היורוליג.

בשנת 2008, המועדון הואשם בזיוף מסמכים שבגינו הורחק מהליגה הראשונה. והקבוצה החלה את דרכה בליגות הנמוכות.

## תארים והשגים
* **הגביע האיטלקי**:
**זכייה (1): 2006
***[[יורוליג]]**:
**טופ 16: 2006

## קישורים חיצוניים

* 

## הערות שוליים

קטגוריה:קבוצות כדורסל איטלקיות
קטגוריה:נאפולי: ספורט
חיים לייבוביץ

**חיים לייבוביץ** (7 ביולי 1891 – 5 באוגוסט 1973) היה תעשיין ואיש ציבור, מייסד חברת עץ הזית, ממייסדי אגודת יורדי ים זבולון ולימים הצי הימי העברי, ומבוני שכונת תל נורדאו בתל אביב.

## ביוגרפיה
חיים ליבוביץ נולד לשלמה זלמן ולחוה (לבית הלמן) ליבוביץ.
החל בשנת 1922 סייע לייבוביץ' בהקמת שכונת תל-נורדאו על תל בין שכונת נורדיה ממזרח, שכונת פועלים ב' מצפון וכיכר מוגרבי מדרום, ובשנת 1926 הקים בה את ביתו.

עוד לפני שנת 1928 שנת היווסדה של "האגודה הימית" זבולון, כתושב שכונת נורדיה שמע לייבוביץ מנערים ששחו סביבו בים, כי המורה למתמטיקה בגמנסיה הרצליה, מתכונן להקים להם קבוצה להשתלמות בחתירה ושיט מפרשיות. הוא התוודע אל ד"ר מאיר גורביץ, מיוזמי התעופה והימאות ביישוב, והתלהב מרעיון הקמת צי עברי. הוא הצטרף ל"אגודה הימית" ושימש בה כמדריך, ולימים מנכ"ל משותף עם המהנדס עמנואל טובים, ומנכ"ל בפועל עד 1946 שנת פרישתו. בשנות השישים הוזמן לשמש כנשיא האגודה.

כבר בשנת 1930 זכה לייבוביץ לכינוי "האיש שתפס את הירקון", כאשר העתיק את פעילות התנועה הימית מחוף הים שתחת צוק הכורכר של הבית האדום אל נחל הירקון. לייבוביץ היה איש אמונה בארץ, של נדבנית יהודית-בריטית בשם הנרייטה דיאמונד, וניהל את כספי התרומות שאספה כ"נשיאת זבולון אנגליה" עבור בית הספר הימי זבולון ועבור "התנועה הימית" להקמת סניפיה.

בשנת 1931 הקים לייבוביץ בית חרושת ליצור שמן בתל אביב בשם "עץ הזית" שב-1933 עברה לאזור התעשייה קריית אריה בפתח תקווה והייתה המפעל הראשון שהוקם במקום. לייבוביץ גם יזם וניהל את הוועד המקומי של אזור התעשייה. בתחילת שנות ה-40 הקים את חברת "חיים לייבוביץ ובניו" שהחזיקה בבעלות במפעל "עץ הזית" וביצעה השקעות נוספות. בשנת 1939 הקים את "החברה להובלה אווירית בע"מ" שיועדה לעסוק בהובלות מסחריות. החברה רכשה מטוס גדול, ולרוע מזלם של מנהליה בטקס הבאתו ארצה התרסק בשעת הנחיתה בשדה התעופה בלוד.

בשנת 1957 הקים את המפעל התעשייתי הראשון באילת, מפעל שמן של "עץ הזית". המפעל נסמך על יבוא של חומרי גלם מאפריקה ויצוא דרך נמל אילת, בנוסף על קו הרכבת לאילת שלבסוף לא הוקם. לייבוביץ יזם את נטיעתו של יער אילת, בו נשתל עץ לכל ילד שנולד באילת.

בשנת 1963 הוביל לייבוביץ כנשיא האגודה את הקמת בית זבולון על גדת הירקון ברחוב אוסישקין מכספי צוואת הנדבנית הנרייטה דיאמונד. מהבית הוסר סמל האגודה, שפוסל בקרמיקה, ובו אוניית שבט זבולון. כיום בין דייריו, צופי ים לקיאקים ומחלקת תנועות הנוער של עיריית תל אביב.

נפטר באוגוסט 1973, לאחר מותו יזמה "שמן תעשיות" הקמת קרן מלגות על שמו. נקבר בבית הקברות סגולה.

## חיים אישיים
ללייבוביץ היו שלושה בנים יצחק, זלמן ויהושע (שוקי) ושתי בנות, אנטה ותקווה.

נכדתו של חיים לייבוביץ היא הסופרת תמי לנצוט לייבוביץ.

נכדתו דפנה נוי, בתה של אנטה, הייתה מלכת החן בשנת 1964 ונישאה לאדריכל יורם רסקין.

נכדו של חיים לייבוביץ, בנו של יהושע, הוא רוני ליבוביץ, אשר נודע בכינוי "האופנובנק".

נינתו של חיים לייבוביץ היא אלונה בר און, המו"לית של גלובס, אשתו של שמעון ריקלין.

## לקריאה נוספת
* "**50 שנה לזבולון**" ד"ר יצחק צייטלין/ מזכיר האגודה בשנים 1932–1945 ואהרון בוצר/סגן יו"ר האגודה

## קישורים חיצוניים
*  ()
* 

## הערות שוליים

קטגוריה:אנשי העלייה השלישית
קטגוריה:ימאי היישוב
קטגוריה:תעשיינים ישראלים
קטגוריה:ישראלים שנולדו ב-1891
קטגוריה:ישראלים שנפטרו ב-1973
קטגוריה:אישים הקבורים בבית הקברות סגולה
ג'ורג' ווקר

**ג'ורג' ווקר** (באנגלית: **George Walker**; מרץ 1803 - אפריל 1879) היה שחמטאי וסופר בריטי.
## קריירה
בשנת 1845 ווקר חבר לקבוצת שחקני שחמט שהורכבה מהנרי תומאס באקל, ויליאם אבנס, פריגל וטוקט במסגרת שני משחקים ששוחקו באמצעות הטלגרף מול שני השחמטאים הווארד סטאונטון ויוז קנדי בלונדון. משני המשחקים ניצחו אחד וסיימו בתיקו בשני.

בשנת 1846 ניצח דו-קרב מול דניאל הארוויץ 7-5.

ווקר השתמש בטור השחמט שלו בעיתון Bell's Life כדי לקדם את ארגון התחרות הבינלאומית שארגן בלונדון, בשנת 1851. אדולף אנדרסן ניצח בתחרות זו.

## ספריו

*The Celebrated Analysis of A D Philidor
*A New Treatise on Chess
*A Selection of Games at Chess played by Philidor
*Chess Made Easy
*Chess Studies


## קישורים חיצוניים

## הערות שוליים

קטגוריה:שחמטאים אנגלים
קטגוריה:מחברי ספרי שחמט
קטגוריה:בריטים שנולדו ב-1803
קטגוריה:בריטים שנפטרו ב-1879
דנילו גלינארי

**דנילו גלינארי** (באיטלקית: **Danilo Gallinari**; נולד ב-8 באוגוסט 1988 בסנט'אנג'לו לודיג'נו שבאיטליה) הוא כדורסלן עבר איטלקי אשר שיחק בעמדות הסמול פורוורד והפאוור פורוורד.

## קריירה
### אירופה
גלינארי החל את קריירת המשחק שלו בגיל 15 במועדון הכדורסל קאסלפוסטרלנג'ו. תוך מספר חודשים בודדים חתם על חוזה ארוך טווח לשבע שנים במועדון הפאר האיטלקי ארמאני מילאנו. גלינארי נשלח לאדימסון פאביה, קבוצה מהליגה השנייה באיטליה על מנת לצבור ניסיון, הוא הפך לכוכב במועדון וזכה בתואר השחקן האיטלקי הטוב ביותר בליגה השנייה. ב-2006 החליט מאמן מילאנו, אטיליו קאג'ה, להחזירו לקבוצה בשל פציעתם של כמה משחקני המועדון. בשנתו הראשונה זכה בתואר השחקן הטוב ביותר מתחת לגיל 22, ובשנתו השנייה זכה בתואר הכוכב העולה של היורוליג לעונת 2007/08.

### ניו יורק ניקס
ב-2008 נבחר גלינארי בדראפט ה-NBA על ידי ניו יורק ניקס, בבחירה השישית. בניקס שיחק גלינארי עבור המאמן מייק ד'אנטוני, עמיתו לשעבר של אביו בעת ששיחקו השניים באולימפיה מילאנו. בעונתו הראשונה ב-NBA מיעט לשחק בשל כאבים בגבו, אך בעונתו השנייה זכה למקום קבוע בחמישיית הקבוצה וקלע 15.1 נקודות בממוצע למשחק.

### דנוור נאגטס
ב-22 בפברואר 2011 הועבר לדנוור נאגטס בטרייד שכלל גם את ריימונד פלטון, כרמלו אנתוני וצ'אנסי בילאפס. במהלך שביתת השחקנים ב-NBA שבתחילת עונת  חזר לשחק עבור אולימפיה מילאנו, והספיק להשתתף במדיה בשבעה משחקי יורוליג בטרם הסתיימה השביתה. בינואר 2012 חתם על הארכת חוזה בדנוור לשלוש עונות נוספות. באפריל 2013 נפצע ונאלץ לעבור ניתוח ברצועה הצולבת הקדמית אשר השבית אותו ממשחק לאורך כל עונת .

### לוס אנג'לס קליפרס
ביולי 2017 הועבר ללוס אנג'לס קליפרס כחלק מטרייד משולש בו הייתה מעורבת גם אטלנטה הוקס. בעונת  שיחק ב-21 משחקים בלבד בשל פציעות שונות.

### אוקלהומה סיטי ת'אנדר
ב-10 ביולי 2019 נשלח לאוקלהומה סיטי ת'אנדר, כחלק מטרייד אשר העביר לקליפרס את פול ג'ורג'.

### אטלנטה הוקס
בנובמבר 2020 סיכם על חוזה לשלוש עונות עבור כ-61.5 מיליון דולר באטלנטה הוקס, והועבר אליה בעסקת "החתמה והעברה" (Sign and Trade).

ביולי 2022 חתם בבוסטון סלטיקס, אך בספטמבר נפצע ונעדר למשך כל העונה, מבלי שהספיק לשחק בשורות הקבוצה.

### וושינגטון וויזארדס
ב-22 ביוני 2023 הועבר בטרייד לוושינגטון ויזארדס.

## סטטיסטיקות הקריירה
### ביורוליג

### בעונה הסדירה של ה-NBA

### בפלייאוף ה-NBA

## קישורים חיצוניים

* 

## הערות שוליים

קטגוריה:כדורסלני נבחרת איטליה
קטגוריה:כדורסלנים איטלקים
קטגוריה:כדורסלני אולימפיה מילאנו
קטגוריה:כדורסלני ניו יורק ניקס
קטגוריה:כדורסלני דנוור נאגטס
קטגוריה:כדורסלני לוס אנג'לס קליפרס
קטגוריה:כדורסלני אוקלהומה סיטי ת'אנדר
קטגוריה:כדורסלני אטלנטה הוקס
קטגוריה:כדורסלני וושינגטון ויזארדס
קטגוריה:בחירות דראפט של ניו יורק ניקס
קטגוריה:כדורסלנים איטלקים באולימפיאדת טוקיו (2020)
קטגוריה:איטלקים שנולדו ב-1988
אנטגוניסט (דמות)

[שמאל|ממוזער|[וולדמורט – הנבל הראשי של הארי פוטר.]]
**אַנְטָגוֹנִיסְט** (יוונית: **Ανταγωνιστής**; מילולית: מתנגד, מתחרה) היא הדמות הראשית ביצירה ספרותית, קולנועית או תיאטרלית, שמתנגדת לגיבור הראשי – הפרוטגוניסט. ייתכן שקיימות דמויות רבות המקשות על הגיבור, אך רק אחת מהן, לעיתים זאת שעומדת בראשן ולעיתים הדמות המפריעה ביותר לגיבור – היא האנטגוניסט.

## נבל
לעיתים קרובות המונח "נבל" מתייחס לאנטגוניסט ובדרך כלל האנטגוניסט הוא נבל, אך לא כל דמות המתנגדת לפרוטגוניסט היא נבל, לא כל נבל הוא אנטגוניסט ולא כל אנטגוניסט הוא נבל, וישנן יצירות (בעיקר מז'אנרי האימה והפשע), שבהן דווקא הדמויות הראשיות הם נבלים (פרוטגוניסט נבל).

## אנטגוניסט ראשי

משום שהאינטרסים של הגיבור הם לרוב חיוביים, האנטגוניסט הראשי הוא לרוב מרושע, אך לא תמיד. האנטגוניסט לרוב אינטליגנטי, ערמומי ושאפתן, תכונות שמאפשרות לו לצבור כוח ולתכנן מזימות רחבות היקף. רצונותיהם של הגיבור והאנטגוניסט כמעט תמיד מנוגדים – אם האחד רוצה שדבר מה ייעשה האחר מעוניין למנוע זאת. האנטגוניסט הוא בעל עוצמה – בין אם עוצמתו היא פיזית, אינטלקטואלית, מושגת באמצעות שליטה בכוחות על-טבעיים, או באמצעות שימוש בדמויות רבות אחרות שעובדות עבורו.

לעיתים קרובות ישנם קווי דמיון בין האנטגוניסט לבין הפרוטגוניסט, אמצעי אמנותי המשמש כדי להראות שאותם כישורים, תכונות וקורות חיים – יכולים לשמש לטובה או לרעה. כמו כן, שימוש זה הוא אמצעי אמנותי כדי להביע סימטריה בין שני הצדדים בסיפור העלילה. כך, למשל, לורד וולדמורט, האנטגוניסט מסדרת ספרי הפנטזיה "הארי פוטר", מוצג כדומה להארי פוטר עצמו, מכיוון שהוא הטביע בהארי חלק מתכונותיו, אך הארי עושה בחירות שונות מוולדמורט במהלך עלילת הסיפור. גיבור אנטגוניסט ידוע אחר בספרות הוא יאגו, הנבל התככן שהסית את אותלו הגיבור הטוב במחזהו של שקספיר, כנגד דסדמונה, עד שהביאו לידי כך שרצח אותה על לא עוול בכפה.

## ראו גם
* פרוטגוניסט
* נבל-על

## קישורים חיצוניים

* 

קטגוריה:מונחים ספרותיים
*
יעקב רוזנבוים

**יעקב רוזנבוים** (ינואר 1924 - 19 בינואר 2015) היה צייר ישראלי.

## ביוגרפיה

רוזנבוים נולד בבית ציירים בעיר סובלקי שבפולין. אביו ואחיו הבכור עסקו בציור, והנחילו מקצוע זה גם לצעיר המשפחה. עם פרוץ מלחמת העולם השנייה בשנת 1939 נכנסו הגרמנים לעירו, נישלו את כל בני משפחתו מביתם ומרכושם והגלום לגטו לוקוב. יעקב רוזנבוים חווה כנער צעיר את אימי השואה, בנדודים ובהימלטות בדרכים לא דרכים, ובעבודת כפייה.

עם סיום המלחמה הגיע רוזנבוים בסיוע הג'וינט עם קבוצת ניצולי שואה לאיטליה. השאיפה ללמוד ציור ולהיות צייר, שליוותה אותו מילדותו, התעוררה בו מחדש והוא נרשם ללימודים באקדמיה לאומנות חופשית ברומא. הוא עלה לארץ בשנת 1949 והתיישב בירושלים, שבה גידל את משפחתו ושם צייר את עבודותיו הרבות. צילה של השואה קיים ביצירות רבות שלו בצורת אסוציאציות או בצורה סמלית, והוא נתן לצל זה ביטוי שנולד מתוך דחפים פנימיים עמוקים.

עבודותיו זכו לאהדה ממבקרי אומנות דוגמת יונה פישר שכתב: "ציוריו של רוזנבוים נמצאים במחצית הדרך בין הנוף המסוגנן לבין ההפשטה הקונסטרוקטיבית, ירושת הקוביזם. מעלתו הגדולה של רוזנבוים שהוא מצייר כאילו לא ציירו כך לפניו. צבעוניותו חריפה ועירנית יותר מן המקובל, היא שומרת על זיקה ברורה אל הטבע ובעיקר אל הנוף".

רוזנבוים נפטר ב-19 בינואר 2015.

## תערוכות יחיד
*1957 -	בית ההסתדרות בירושלים מועצת הפועלים
*1959 -	בית האומנים בירושלים
*1962 -	בית האומנים בירושלים
*1964 -	גלריה "עזרי" בירושלים
*1965 -	גלריה "צמרינסקי" בתל אביב
*1965 -	פרנקפורט גרמניה
*1967 -	בית האומנים בירושלים
*1970 -	תערוכת הדיוקן הבינלאומי בפריס
*1971 -	בית האומנים בירושלים
*1972 -	דרום אפריקה
*1972 -	מוזיאון "יד לבנים" פתח תקווה
*1976 -	מוזיאון "יד לבנים" פתח תקווה.

## תערוכות קבוצתיות
*1961 -	מוזיאון ישראל
*1965 -	מוזיאון עירוני "בית עמנואל"
*1966 -	מוזיאון ת"א
*1967 -	מוזיאון בת ים עם הפסל אברמסון
*1971 -	ארצות הברית
*1971 -	חתני פרס ירושלים – תיאטרון ירושלים
*1998 -	חתני פרס ירושלים – גלריה עירונית ירושלים.

יעקב רוזנבוים זכה בפרס ירושלים לציור בשנת 1977, עשור לאיחוד העיר.

קטגוריה:ציירים ישראלים
קטגוריה:ישראלים ילידי פולין
קטגוריה:יהודים הקבורים בהר המנוחות
קטגוריה:ישראלים שנולדו ב-1924
קטגוריה:ישראלים שנפטרו ב-2015
יום חבר העמים הבריטי

[שמאל|ממוזער|250px|דגלי מדינות חבר העמים מעטרים את [מנזר וסטמינסטר לרגל יום חבר העמים הבריטי בשנת 2009.]]
**יום חבר העמים** (באנגלית: **Commonwealth Day**) הוא יום חג הנחוג מדי שנה ברחבי חבר העמים הבריטי, אף שאין מדובר ביום חופש רשמי במרבית מדינות חבר העמים, ואין אירועים רבים המציינים אותו. יום חבר העמים נחוג ביום שני השני של חודש מרץ.

## היסטוריה
מקורו של "יום חבר העמים הבריטי" ב"יום האימפריה" (Empire Day) - מיסודה של קלמנטינה טרנהולם, אשר נחוג בבית ספר קנדיים בפרובינציית אונטריו החל משנת 1898. יום זה נחוג ביום הלימודים שקדם ל-24 במאי – יום הולדתה של המלכה ויקטוריה.
במהלך השנים גדלה פופולריות החג והוא הגיע לאנגליה בשנת 1904 ביוזמת רג'ינלד ברבאזון, הלורד ה-12 של מית'.

לאחר מותה של המלכה ויקטוריה בשנת 1901 הפך יום הולדתה לאירוע שנתי לזכרה. היום נחוג באמצעות זיקוקים או מדורות. בשנת 1958 שונה שמו של "יום האימפריה" ל"יום חבר העמים".

## שינוי מועד יום חבר העמים
בשנת 1973 האגודה המלכותית של חבר העמים הבריטי שלחה מכתב לראש ממשלת קנדה באותה עת, פייר טרודו, והציעה כי יום חבר העמים יחול בכל רחבי חבר העמים באותו יום. במכתב, ביקשה האגודה כי הנושא יידון במפגש ראשי מדינות חבר העמים שנערך באוטווה באותה שנה. הנושא נדון לבסוף רק בשנת 1975 והוסכם כי מזכירות חבר העמים הבריטי תבחר מועד. בפגישה שנערכה בקנברה בשנת 1979 נבחר יום שני, השני בחודש מרץ.

## טקסים ואירועים
אין ברחבי חבר העמים הבריטי טקסים אחידים המציינים את היום.
בממלכה המאוחדת מצוין היום בטקס דתי שנערך במנזר וסטמינסטר בנוכחות המלכה אליזבת השנייה ראש חבר העמים הבריטי, המזכיר הכללי של חבר העמים הבריטי, והנציב העליון של חבר העמים הבריטי. לאחר הטקס נושאת המלכה נאום המשודר ברחבי חבר העמים הבריטי. בשנה בה נערכים משחקי חבר העמים הבריטי (אחת לארבע שנים), מתחילה המלכה את מרוץ השליחים המלכותי בחזית ארמון בקינגהאם - מרוץ שיסתיים בטקסי הפתיחה של המשחקים.

בקנדה נוהגים להניף ביום זה על בנייני הממשל הפדרלי ברחבי המדינה את היוניון ג'ק לצד דגל קנדה.

בסקוטלנד מונף ביום זה על בניין הפרלמנט הסקוטי דגל חבר העמים הבריטי.

בשנת 2006 נשאה אליזבת השנייה את הנאום שלה מקתדרלת אנדרו הקדוש, בסידני שבדרום ויילס החדשה באוסטרליה, ומשחקי חבר העמים נערכו באותה שנה במלבורן.

בבליז ובגיברלטר יום חבר העמים הוא חג לאומי רשמי ויום חופש במקומות העבודה.

## קישורים חיצוניים

* יום חבר העמים הבריטי, באתר אגודת חבר העמים הבריטי
* אתר רשמי של חבר העמים הבריטי

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:חבר העמים הבריטי
חבר העמים הבריטי
קטגוריה:אירועים בחודש מרץ
קטגוריה:מועדים בין-לאומיים
קטגוריה:יום שני
חיים חרמש

**חיים חרמש** (4 בינואר 1919 – 23 במרץ 2007) היה מצנחני היישוב, פעיל פוליטי ולוחם אנטי-פשיסטי ישראלי, יליד הונגריה.

## חייו
חרמש נולד בהונגריה בעיר וספרם בשם **מיכאי קאסאש** (Mihály Kaszás). חרמש היה בין מנהיגי "הנוער הציוני" בהונגריה ויחד עם אשתו דינה עלה לישראל בשנת 1940 באניית המעפילים "LIBERTAD". חיים נכלא על ידי הבריטים בעוון עלייה בלתי לגאלית במחנה המעצר בעתלית למשך שנה תמימה.

במלחמת העולם השנייה, ב-1944, התנדב חיים חרמש לפעולת צנחני היישוב באירופה וצנח פעמיים ביוגוסלביה ובצ'כוסלובקיה.

חבריו חביבה רייק, צבי בן יעקב ורפי רייס שצנחו איתו, לא שבו.
במשך שנה, בזמן שנילחם במחיצת הפרטיזנים באויב הגרמני, ניתק הקשר עמו ורק לאחר שנה כאשר שב לארץ, נודע כי הוא עדיין בחיים. את הקורות אותו תיעד בספר "מבצע אמסטרדם".

שירת כמזכיר כללי של תנועת הנוער הציוני העולמית.
את ספרו השני "בצל המצודה" כתב תוך כדי מחקר שורשים אודות המשפחה.
נפטר בקיבוצו כפר גליקסון במרץ 2007 לאחר מחלה בגיל 88, והובא למנוחות בבית העלמין של הקיבוץ.

## ראו גם
* צנחני הישוב

קטגוריה:ישראלים שנולדו ב-1919
קטגוריה:ישראלים ילידי הונגריה
קטגוריה:צנחני היישוב
קטגוריה:צנחני היישוב ביוגוסלביה
קטגוריה:כפר גליקסון: אישים
קטגוריה:ישראלים שנפטרו ב-2007
קטגוריה:אישים הקבורים בקיבוצים

## קישורים חיצוניים
*
אבא חורג, אמא חורגת

**אַבָּא חוֹרֵג, אִמָּא חוֹרֶגֶת** (באנגלית: "**Step by Step**") היא קומדיית מצבים אמריקאית מצליחה ששודרה בשנים 1991–1998 ברשת ABC, ובמהלך העונה האחרונה ברשת CBS. הסדרה הופקה תחילה על ידי חברת לורימר, ולאחר מכן על ידי חברת האחים וורנר. בסה"כ הופקו ושודרו 160 פרקים בשבע עונות.

בישראל הסדרה שודרה לאורך השנים בערוץ 3, ערוץ הילדים, ערוץ 2 ובערוץ המזרח התיכון.

## רקע עלילתי
פרנק למברט (פטריק דאפי) הוא קבלן בניין ושיפוצים, גרוש ואב לשלושה ילדים, וקרול פוסטר (סוזאן סאמרס), מעצבת שיער, היא אלמנה ואם לשלושה ילדים. שתי המשפחות מנהלות חיים נפרדים בוויסקונסין, עד שפרנק וקרול נפגשים במהלך שיט בג'מייקה, מתאהבים ומחליטים להינשא במהרה - להפתעת ילדיהם שאינם מגלים התלהבות. בעקבות הנישואין, פרנק ושלושת ילדיו עוברים להתגורר בבית משפחת פוסטר בעיירה פורט וושינגטון. 

העלילה מגוללת את סיפורה של משפחת למברט-פוסטר, תוך הדגשת הניגודים בין בני משפחת למברט לבני משפחת פוסטר. לפרנק שני בנים ובת: ג'ון תומאס המכונה ג'יי. טי. (ברנדון קול), מתבגר עצלן; אל (קריסטין לקין), "טום בוי"; וברנדון (ג'וש בראיין). לקרול שתי בנות ובן: דיינה (סטייסי קנאן), חכמה ופרפקציוניסטית; קארן (אנג'לה ווטסון), יפה ופופולרית; ומרק (כריסטופר קסטיל), תלמיד חרשן ורכרוכי. ששת הילדים מתבגרים על מסך הטלוויזיה לאורך שבע שנותיה של הסדרה. דמות נוספת המופיעה כמעט לאורך כל שידורי הסדרה היא דמותו של קודי למברט (סשה מיטשל), אחיינו הטיפש וטוב הלב של פרנק, המתגורר במכונית מסחרית בחצר ביתה של המשפחה. בסוף העונה הרביעית הצטרפה ילדה נוספת למשפחה, לילי, בתם המשותפת של פרנק וקרול שזה עתה נולדה.

## שם הסדרה
שם הסדרה במקור (Step by Step) הוא משחק מילים. הפירוש הרגיל של הביטוי הוא "צעד אחר צעד", אבל המילה Step משמעה גם "חורג" בהקשר משפחה. בישראל השם שנבחר לסדרה הוא בהתאם: "אבא חורג, אמא חורגת". גם בארצות אחרות שונה השם המקורי: בגרמניה נקראה הסדרה "Eine starke Familie" – "משפחה חזקה", בצרפת נקראה הסדרה "Notre belle famille" – "המשפחה היפה שלנו" או "המשפחה המחותנת שלנו", גם כן משחק מילים. באיטליה נקראה הסדרה "Una bionda per papà" – "בלונדינית בשביל אבא".

## סקירה

## קישורים חיצוניים

קטגוריה:סדרות טלוויזיה אמריקאיות שירדו משידור ועלו שוב
קטגוריה:ערוץ הילדים: תוכניות רכש
קטגוריה:קומדיות מצבים אמריקאיות
קטגוריה:ABC: תוכניות וסדרות
קטגוריה:סדרות טלוויזיה על משפחות
קטגוריה:ערוץ המזרח התיכון - תוכניות רכש
קטגוריה:סדרות טלוויזיה אמריקאיות שעלו לשידור בשנת 1991
מכירת ספרים

250px|ממוזער|שמאל|חנות ספרים משומשים "מרתף הספר" בחיפה
[שמאל|ממוזער|200px|חנות ספרים ב[רומא]]
**מכירת ספרים** היא פעילות מסחרית, הכוללת סחר, הפצה וקמעונאות של ספרים (ומוצרי דפוס אחרים), בסוף תהליך הוצאתם לאור.

מכירת ספרים מתקיימת בדרך כלל בחנויות ייעודיות הנקראות חנויות ספרים. ניתן להבחין בין חנויות ספרים אשר משתייכות להוצאת ספרים מסוימת, חנויות ספרים גדולות (ורשתות חנויות ספרים) וחנויות קטנות וייחודיות. קיימות חנויות המתמחות בסוג מסוים של ספרות - ספרים בתחומי המשפט, הרפואה, ספרות תורנית או ספרים אקדמיים. חנויות עשויות להיות משויכות ליותר מסוג אחד בחלוקה זו: כך, למשל, חנויות רשת אקדמון בישראל הן חנויות הקשורות באופן רופף למוציא לאור מסוים (הוצאת מאגנס), אך מוכרות גם מוצרים של מוציאים לאור נוספים; הן מהוות רשת קטנה; והן מתמחות בספרות אקדמית ובפרסומים של הוצאות ספרים אוניברסיטאיות.

בנוסף, קיימות חנויות המתמחות בספרים עתיקים, נדירים או משומשים (חנויות אלו אינן, בדרך כלל, המוכר הראשון של הספר, ואינן קשורות לתהליך מכירת הספרים כחלק מההוצאה לאור של ספרים חדשים). חנויות אלה מאפשרות לרכוש ספרים שאזלו מהמלאי של המו"ל. מחירי הספרים בחנויות אלה תלויים בביקוש, לעיתים הם נמוכים משמעותית מהמחיר המקורי של הספר (ולכן יש המעדיפים אותן גם כאשר ניתן לרכוש עותק חדש של הספר), ולעיתים גבוהים משמעותית מהמחיר המקורי של הספר (כאשר זהו ספר נדיר ומבוקש).

מוכרי ספרים עוברים לעיתים קרובות הכשרה ואמורים להיות מסוגלים לענות לשאלות הצרכנים על ספרים ולהמליץ על ספרים אחרים.

הוצאות ספרים ורשתות חנויות ספרים עורכות אירועי קידום מכירות בהם מוזמן סופר למפגש עם קהל הקוראים-הרוכשים. באירועים אלו מקובל כי הסופר חותם על עותקי ספריו ומקדישם לרוכשי הספר ולעיתים אף מרצה או מתראיין ועונה על שאלות הקהל.

לעיתים מוקמים דוכני ספרים בסמוך לריכוזי קהל. כך למשל ישנן נקודות מכירה לספרים פופולריים בתחנות רכבת בישראל, וסוחרי ספרים תורניים עוברים בין ישיבות ובתי כנסת ופותחים במקום דוכנים זמניים למכירת ספרים.

## גלריית תמונות

RIBABOOKSHOP.JPG|חנות ספרי אדריכלות במכון המלכותי לאדריכלים בריטים בלונדון
Bucharest booksellers 1.jpg|דוכני ספרים ליד אוניברסיטת בוקרשט, רומניה
El Ateneo Bookstore.jpg|חנות הספרים "אל אטנאו גרנד ספלנדיד" בבואנוס איירס, ארגנטינה
Toti Martinez de Lezea Bilbon.jpg|סופרת ספרדיה חותמת על ספרה בחנות ספרים בבילבאו
The "Astronaut" bookstore that regularly stands on Gedalia Alon Street in Jerusalem.jpg|חנות הספרים "אסטרונאוטית" המופעלת ממשאית עומדת בדרך כלל ברחוב גדליה אלון בירושלים


## ראו גם
* מכירת ספרים בישראל
* שבוע הספר העברי

## קישורים חיצוניים

* 
* 
* חנויות הספרים הראשונות של ארץ ישראל, באתר הארכיון הציוני, יוני 2022
* 

*
קטגוריה:מסחר
קטגוריה:הוצאה לאור
היקי

[שמאל|ממוזער|250px|נשיכת אהבה על ה[צוואר]]
סימן "**היקי**" (באנגלית: **Hickey**), המכונה "סימן אהבה" או "נשיכת אהבה", הוא שטף דם קטן הנוצר על העור כביטוי גופני של אינטימיות וקרבה פיזית בין בני זוג. הסימן נוצר כתוצאה ממציצה או יניקה חזקה של העור, לרוב במהלך נשיקה רומנטית. אף שהיקי הוא למעשה חבורה, משמעותו חורגת מההיבט הפיזי ונתפסת בהקשרים תרבותיים וחברתיים כסימן לקשר, תשוקה או אקט שובב בין שני אנשים.

הסימן, שנגרם מקריעה של נימי דם זעירים מתחת לפני העור, עשוי להישאר גלוי למשך מספר ימים. לעיתים עצם הופעתו מהווים לעיתים מהחוויה ומהמשמעות הרומנטית של המעשה. אולם הוא עשוי להזכיר חבורות שאינן רומנטיות, כגון "סימן כינור" (Fiddle Kiss), הנוצרות מלחץ מתמשך בצוואר של נגני ויולה או כינור. להפחתת מראה ההיקי קיימות שיטות ביתיות מקובלות, הכוללות קומפרס קר או גירוי עדין של האזור, המסייע בפיזור הדם.

## קישורים חיצוניים

קטגוריה:מחוות גופניות
קטגוריה:פציעות
אהבה
קטגוריה:צוואר
אהבה
ספין סיטי

**ספין סיטי** (באנגלית: **Spin City**) היא קומדיית מצבים אמריקאית שהופקה ושודרה במשך שש עונות, בשנים 1996–2002. בישראל שודרה הסדרה בערוץ 2 בזכיינית "קשת", וכעבור מספר שנים בשידורים חוזרים בערוץ הוט 3.

## עלילת הסדרה
הסדרה מתמקדת בראש העירייה של ניו יורק, רנדל וינסטון (השחקן בארי בוסטוויק), ובצוות העובדים שלו. הדמות המרכזית בסדרה, ומי שאחראי למעשה לניהול ענייני העיר, הוא סגן ראש העירייה, מייק פלאהרטי (מייקל ג'יי פוקס). מייק מצטיין בעבודתו, אך מתקשה בהתמודדות עם חייו האישיים, בעיקר משום שהוא מזניח אותם לטובת הקריירה. בין שאר העובדים בצוות:
* מזכיר העיתונות פול לאסיטר (ריצ'רד קינד) - ידוע במשרד כקמצן ופחדן.
* ראש הצוות סטיוארט בונדק (אלן ראק), המחזר אחר כל הנשים במשרד ונוטה להיות סקסיסט.
* האחראי לנושאי המיעוטים, קרטר הייווד (מייקל בוטמן), הומוסקסואל אפרו-אמריקאי. יש לו כלב בעל נטיות אובדניות בשם ראגס.
* כותב הנאומים גיימס הוברט (אלכסנדר צ'פלין), אדם תמים ומושפע בקלות.
* מזכירתו של מייק, ג'אנל קופר (ויקטוריה דילארד).
* מנהלת החשבונות ניקי פאבר (קוני בריטון).
בהמשך הסדרה מונתה ג'אנל למזכירתו של ראש העיר, וסטייסי פטרינו (ג'ניפר אספוזיטו) הצטרפה לצוות כמזכירתו של מייק.

צוות העובדים עסוק בעיקר בניסיונות לשפר את תדמיתו של ראש העיר, ולהסתיר את הטעויות הרבות שלו.
## סקירת סדרה

## העונות המאוחרות
בשנת 1998 הודיע פוקס כי הוא חולה במחלת פרקינסון. כדי לחלוק בעומס העבודה, צורפה לסדרה בעונה הרביעית (1999 - 2000) דמות חדשה - מנהלת מסע הבחירות קייטלין מור (הת'ר לוקליר).

מחלתו של פוקס החמירה, והוא החליט לעזוב את התוכנית בסוף העונה, כדי לבלות יותר זמן עם משפחתו ולגייס תרומות למחקר על מחלת פרקינסון. לקראת העונה החמישית לוהק צ'ארלי שין לתפקיד סגנו החדש של ראש העירייה, צ'ארלי קרופורד. הפקת הסדרה הועברה מניו יורק ללוס אנג'לס. השינויים גרמו לאיבוד רייטינג, והמפיקים החליטו לבטל את הסדרה ב-2002, בסוף העונה השישית.

## קישורים חיצוניים

קטגוריה:קומדיות מצבים אמריקאיות
קטגוריה:תוכניות טלוויזיה שמתרחשות בניו יורק
קטגוריה:זוכי אמי בפריים טיים: תוכניות: צילום
קטגוריה:יצירות זוכות פרס התקשורת של הליגה ההומו-לסבית נגד השמצה
קטגוריה:ABC: תוכניות וסדרות
קטגוריה:סדרות טלוויזיה אמריקאיות שעלו לשידור בשנת 1996
המוזיאון החדש לאמנות עכשווית

**המוזיאון החדש לאומנות עכשווית** (באנגלית: **The New Museum of Contemporary Art**) הוא מוזיאון אמריקאי בניו יורק המוקדש לאמנות עכשווית, מארצות הברית ומרחבי העולם.
## היסטוריה
את המוזיאון יסדה  בשנת 1977 והוא שכן ברובע סוהו אשר בעיר ניו יורק. המוזיאון עבר מספר משכנים במהלך שנות קיומו. בדצמבר של שנת 2002, הוחלט על הקמת מבנה חדש למוזיאון, ולתכנונו נבחרו האדריכלים היפנים קזויו סג'ימה ו. המבנה, שעלות הקמתו כ-62 מיליון דולר, ניחן בארכיטקטורה ייחודית ויוצאת דופן, ונראה כאילו מורכב משש קוביות, שמונחות זו על גבי זו בצורה מרושלת. בדצמבר 2007 נחנך מבנה המוזיאון החדש בסדרת אירועים לציון 30 שנה למוזיאון.

## קישורים חיצוניים

* 

* כתבה על הבניין החדש באתר נענע 10

אמנות עכשווית
אמנות עכשווית
קטגוריה:מנהטן: מבנים
קטגוריה:מנהטן תחתית
אפסטייט ניו יורק

**אַפְּסְטֵייט ניו יורק** (באנגלית: **Upstate New York**, בתרגום חופשי "צפון מדינת ניו-יורק") הוא האזור של מדינת ניו יורק צפונית לגוש העירוני של העיר ניו יורק ופרבריה; כלומר, ללא העיר ניו יורק, פרבריה, ואזור לונג איילנד. באזור זה מתגוררים כ-7,121,911 תושבים, מתוך כ-18,976,457 תושבים בכל מדינת ניו יורק.

## ערים באפסטייט ניו יורק
* אולבני (בירת מדינת ניו יורק)
* באפלו
* אית'קה
* סירקיוז 
* וודסטוק (בה התכוונו שיתקיים פסטיבל וודסטוק, שנערך לבסוף בוויט לייק שבבית'-אל, 67 ק"מ משם) 
* לייק פלאסיד (בה התקיימה אולימפיאדת החורף) 
* רוצ'סטר

## אתרים באפסטייט ניו יורק
* מפלי ניאגרה 
* רצועת הבורשט
* הרי קטסקיל 
* אגמי פינגר
* הרי אדירונדאק 
* תעלת אירי 

## מוסדות חינוך ידועים
* אוניברסיטת קורנל 
* וסט פוינט

## קישורים חיצוניים

* 
* 

קטגוריה:מדינת ניו יורק: גאוגרפיה
מקאסאר

**מקאסאר** () היא בירת מחוז דרום סולאווסי באינדונזיה. עיר הנמל משתרעת על פני כ-200 קמ"ר בדרום-מערב האי סולאווסי, על שפת מצר מקאסאר. בין 1971 ל-1999 שינה משטר סוהארטו את שם העיר ל**אוג'ונג פנדאנג** (**Ujung Pandang**), על שמה של מצודה שהייתה קיימת בעיר, ולעיתים עדיין נעשה שימוש בשם זה. על פי מפקד האוכלוסין משנת 2020 התגוררו בעיר כ-1.42 מיליון תושבים, ובכך היא העיר הגדולה ביותר על האי סולאווסי והעשירית באינדונזיה כולה. במטרופולין שלה, המכונה **מאמינאסאטה**, התגוררו באותה עת כ-2.88 מיליון תושבים.

נמל מקאסאר הוא מעגנו של חלק מ"ארמדה II" של חיל הים האינדונזי.

## היסטוריה
כבר ב הייתה ממלכה קטנה במקום, שהייתה מורכבת מבני השבטים מקאסאר ובוגיס. בני מקאסאר היו יורדי ים ושודדי ים שאיימו על האזור באמצעות שליטתם על מצר מקאסאר. האירופאים הראשונים שביקרו במקום היו פורטוגזים שביקרו במקום כבר ב-1545. בעשור הראשון של המאה ה-17 התאסלמו תושבי מקאסאר והמסחר במקום פרח. בניגוד למקומות אחרים, המלך של מקאסאר התעקש שהעיר תהיה פתוחה למסחר חופשי לכל המעוניין, ובכך הביא להתפתחות העיר ולהפיכתה למרכז סחר מוקדם של מזרח אינדונזיה. בנוסף, במקאסאר הונהגה סובלנות דתית, וגם כאשר האסלאם נהייה הדת הדומיננטית באזור הורשו הנוצרים לנהל מסחר חופשי בעיר. בשנות ה-20 של המאה ה-17 כ-500 סוחרים פורטוגזים נהגו לפקוד בקביעות את מקאסאר, וסחרו בה במשי, מוצרי טקסטיל ויהלומים. יחסי קרבה קרובים נוצרו בין הפורטוגזים לשליטי מקאסאר, שלמדו פורטוגזית וספקו לסוחרים הפורטוגזים ביטחון וסיוע. היחסים ביניהם התהדקו גם בגלל האינטרס המשותף שלהם להדוף את ההולנדים שניסו להשתלט על האזור.

לאחר שנת 1641 התפתחה מקאסאר מאוד בגלל נפילת מלאקה לידי ההולנדים והעברת המסחר שעבר במלאקה למקאסאר, ובשנות ה-50 של המאה ה-17 ייסדו הדומיניקנים כנסייה במקאסאר. בשנת 1660 התקיים במקאסאר רובע פורטוגזי בו התגוררו כ-2,000 תושבים פורטוגזים. בשנת 1666 תקפו ההולנדים את מקאסאר, ובשנת 1667 כבשו ההולנדים, בשיתוף עם הנסיך של מדינת בונה, את מקאסאר. ההסכם מ-18 בנובמבר 1667 לא מנע את המשך הלחימה, עד שנפלה כל העיר בידי ההולנדים בשנת 1669. לזכר המלחמה כתב אנצ'יק אמין את "שירת מלחמת מנגקאסאר", שיר באורך 2136 שורות, ביסודו במאלאית אבל יש בו גם מלים משפת אצ'ה ומשפת מינאנגקאבאו.

בשנת 1830 הגלו ההולנדים את הנסיך דיפונגורו, לאחר כניעתו, אל מקאסאר. בשנת 1855 מת דיפונגורו, ונקבר במקאסאר. שמו הונצח בכתיב DIPANEGARA בשתי אוניברסיטאות, ובשני מבנים באחת מהן, וגם בתחנת אוטובוס.

## קישורים חיצוניים

* 
* 

## הערות שוליים

קטגוריה:אינדונזיה: ערים
קטגוריה:אינדונזיה: ערי חוף
קטגוריה:אסיה: ערי נמל
קטגוריה:סולאווסי
קטגוריה:יישובים שהוקמו ב-1607
המרכז החרדי להכשרה מקצועית בישראל

250px|לא ממוסגר|שמאל
**המרכז החרדי להכשרה מקצועית** הוא מוסד להכשרה מקצועית המיועד למגזר החרדי. הלימודים במרכז הם בתחום ההיי טק והמקצועות החופשיים.
הלימודים מתנהלים בשעות שונות לנשים וגברים ועל ידי מרצים לגברים ומרצות לנשים. במכון מכינה לבני ישיבות שבה לומדים מתמטיקה, אנגלית ויישומי מחשב מהרמה הבסיסית ביותר.

## היסטוריה
שמאל|ממוזער|250px|סניף בני ברק של המרכז החרדי להכשרה מקצועית
בשנת 1996 יזם ד"ר אברהם פוס את הקמת המרכז. לאחר התייעצות עם  צבי וינברגר, מינו את יחזקאל פוגל  למנכ"ל הראשון לבית הספר והוא שימש בתפקיד עד לשנת 2002. הלימודים נקבעו בערב כדי לאפשר לתלמידי כולל ללמוד במקביל ולהחליט בסיום הלימודים אם לפרוש לעבודה.
ממוזער|הסכמת הרבנים
לדברי ראשי המרכז קיבל ירחמיאל בויאר את הסכמת הרב שך בתנאי שהרב אלישיב יקבע את התנאים. הרבנים יוסף ישראלזון, מרדכי שלמה שטיינמץ ושמואל אליעזר שטרן חתמו על מכתב תמיכה להפעלת מסלולי לימודים לגברים לתואר באישור המל"ג למקצועות המחשב, חשבונאות ומינהל, לאחר שנועצו ברב יוסף שלום אלישיב, הרב שמואל הלוי ואזנר והרב אהרון יהודה לייב שטיינמן, ובתנאי שלא ישולבו בהם תכנים של הגות ומחשבה "או כל לימוד שיש בו נגיעה לאפיקורסות חס ושלום", בהמשך יצאו רבנים ליטאים ובראשם הרב אלישיב והרב שמואל אוירבך כנגד מכללות ומוסדות להכשרה מקצועית ואקדמית, בנימוק שיש בכך החדרה של רוח ההשכלה לתוך הציבור החרדי.

הרב עובדיה יוסף פרסם מכתב תמיכה במרכז בניסן תשנ"ז, אפריל 1997.

יו"ר הוועד המנהל הוא יהודה פוס והמנכ"ל הוא אברהם מרדכי הורן.

## הלימודים
המרכז פועל במספר שלוחות בריכוזי הערים החרדיות: ירושלים, בני ברק, אשדוד, חיפה, מודיעין עילית ובית שמש.

מסלולי הלימוד:
* **הנדסאים** - מכינה טכנולוגית, הנדסאי אדריכלות ועיצוב פנים, הנדסאי עיצוב תעשייתי, הנדסאי תוכנה, הנדסה אזרחית, הנדסאי חשמל.
* **חשבונאות** - חשב שכר בכיר, הנהלת חשבונות סוג 1+2, הנהלת חשבונות סוג 3, ייעוץ מס.
* **טיפול קוגניטיבי התנהגותי** - C.B.T. פסיכותרפיה קוגניטיבית התנהגותית.
* **טכנולוגיה** - ניהול רשתות מיקרוסופט (MCSA), תחזוקת מחשבים אישיים, תכנות מתקדם בסביבת VISUAL STUDIO, יישומי מחשבים בעסקים, חשמלאי מוסמך.
* **מנהל ושיווק** - סוכן נסיעות, שיווק וקידום מכירות, שיווק ותיווך נדל”ן, ניהול לוגיסטי ומחסן ממוחשב, יבוא יצוא וסחר בינלאומי, ניהול מערכות משרד, מזכירות רפואית, מטפלות למעונות יום.
* **עיצוב ומולטימדיה** - עיצוב גרפי וגרפיקה ממוחשבת, מולטימדיה ועיצוב אתרים, עיצוב פנים, גרפיקה ממוחשבת ועיצוב אתרים.

כדי להוזיל את שכר הלימוד עומד המרכז בקשר עם עמותות ומשרדי ממשלה הנותנים מלגות לימודים לקורסים שונים. המוסד מציע מלגות והלוואות. משרד התמ"ת מפעיל מסלולי בתחומי הנדסאות וחשבונאות הממומנים ברובם על ידי במשרד.

## קישורים חיצוניים

* 

## הערות שוליים

קטגוריה:מוסדות לימוד חרדיים בישראל
תכנון תשתית תחבורה

**תכנון תשתית תחבורה** הוא תהליך שנועד לתכנן מענה על דרישות התעבורה הקיימות או העתידיות באזור מסוים לזמן נתון. המענה יכול לכלול בניית רחובות חדשים, כבישים, דרכי עפר, דרכים מהירות, מסילות רכבת, קרונועים, שדות תעופה ונמלים באופן כזה שיתאימו לצורכי האוכלוסייה באותו אזור למספר שנים, או לחלופין לסדרי עדיפויות לאומיים, במקרה שהממשל מעדיף לשים דגש על פיתוח אזור מסוים.

## תנאים מקדימים
בדרך כלל, לפני תכנון תשתית התחבורה בודקים את הנתונים התעבורתיים של האזור הנתון בעבר, כדי לאפיין את הצרכים התחבורתיים הקיימים, או את אלו העשויים להיווצר.

תכנון תשתית תחבורה, יכול להתבצע כדי לפתור בעיה מקומית בוערת, כמו היעדר תחנות רכבת בערים בהן כבר עוברות מסילות ברזל, אבל גם במקרה כזה, ניתן לחקור ולהעריך את מספר הנוסעים הצפוי, כדי לתכנן את גודל התחנות ואת מגרשי החניה הצמודים אליהן.
## יר"מ - יחידת רכב מושווה
על מנת לחשב נפחי תנועה משתמשים ביחידות יר"מ (PCU). נפחי תנועה במודלים של תחבורה מיוצגים ביר"מ על מנת לתרגם את עומסי התחבורה שתורם כל כלי רכב ממונע הנע בדרך.

מכונית פרטית נחשבת כ-1 יר"מ, אופנוע 0.8, משאית 1.8, אוטובוס 1.6, אוטובוס מפרקי 2 יר"מ וכדומה.

## אפיון סוג התשתית
לאחר הערכת היקפי התעבורה הדרושים, ניתן להעריך מה סוג התחבורה המתאים לענות על צורכי התעבורה. באזורים בהם האוכלוסייה דלילה ומפוזרת יתאימו דרכים למכוניות פרטיות. באזורים עירוניים צפופים בעלי רחובות עמוסים ופקוקים יש צורך ברכבות תחתיות ובשבילים לאופניים. באזורים הרריים וקשים למעבר יש לקחת בחשבון בנייה של מערכות גשרים לכבישים ולמסילות ברזל ולהסתמך גם על תחבורה אווירית ובמקומות משופעים בנהרות ובאגמים תיתכן תחבורה באמצעות דוברות ומעבורות.

## בדיקת עתודות הקרקע לתשתית התחבורה
לאחר אפיון סוג התחבורה המתאים לצורכי התעבורה, יש לבדוק את האפשרויות המקומיות להקמת התשתית. לעיתים יש צורך לרכוש מגרשים ושדות מבעלים פרטיים כדי לסלול דרכים או לבנות מסילות ברזל. יש אפשרות גם להרוס דרכים מיושנות כדי לפנות דרך לפתרונות תחבורה מתקדמים ולפעמים יש לפנות או להעתיק מבנים קיימים כדי לאפשר את ביצוע התשתית המתוכננת.

## תכנון תשתית התחבורה
תכנון תשתית התחבורה מתבצע לפי התקנים הייחודיים לכל סוג תחבורה באותה המדינה ובאותו האזור. בתכנון מסילות ברזל יש להקפיד שהמסילה המתוכננת לא תהיה מפותלת מדי. דרכים לאופניים ולגלגיליות צריכות להיות מישוריות או בעלות שיפוע מתון. מנהרות צריכות לעמוד בעומסי האדמה שמעליהן ובעומסי רעידות אדמה וגם צריכות להיות מאווררות כדי לא לסכן את הנוסעים בתוכן. שדות תעופה בעלי נפח תחבורה גדול צריכים להיות מרוחקים מאזורי מגורים ובה בשעה צריכים להיות נגישים לריכוזי האוכלוסייה באמצעות אמצעי תחבורה קרקעיים.

## ט.מ.י. - טבלת מטריצת ביקושים
כחלק מהתכנון נעזרים בטבלת מטריצת ביקושים, זו טבלה המונה מספר נסיעות בין אזורי התנועה השונים, יש מספר מטריצות על פי סוג התנועה ובהן:
*נסיעה מהבית למטרת עבודה
*נסיעה מהבית למטרת קניות
*נסיעה מהבת למטרת חינוך
*נסיעה מהבית לצרכים אחרים
*נסיעה שאינה מהבית

## ראו גם
* הנדסת תחבורה
* תחבורה בת קיימא

קטגוריה:הנדסה אזרחית
קטגוריה:תשתיות תחבורה
קטגוריה:תחבורה
קטגוריה:כלכלת תחבורה
פרייד פארק

**פרייד פארק** (באנגלית: **Pride Park Stadium**) הוא אצטדיון כדורגל באזור התעשייה פרייד פארק, בפרוורי העיר דרבי שבאנגליה. מאז 1997 משמש האצטדיון כמגרשה הביתי של מועדון הכדורגל דרבי קאונטי ובו 33,597 מקומות ישיבה. ב-11 ביוני 2007 הודיע המועדון על כוונתו להגדיל את מספר המקומות ל-44,000 אם תישאר הקבוצה בפרמייר ליג, אך החזרה לליגה השנייה גרמה לדחיית התוכנית. בין 1894 ועד לחניכת ה"פרייד פארק" היה המגרש הביתי של מועדון הכדורגל בבייסבול גראונד.

המגרש נחנך ביולי 1997 בנוכחות המלכה, ובאוגוסט אותה שנה התקיים בו משחק ידידות נגד סמפדוריה. דרבי הפסידה במשחק 0:1. משחק הליגה הראשון שהתקיים במגרש היה נגד וימבלדון. בשל בעיות בתפקוד הזרקורים של המגרש, הוא הופסק על ידי השופטים מטעמים טכניים.

## קישורים חיצוניים

קטגוריה:אצטדיוני כדורגל באנגליה
קטגוריה:דרבי קאונטי
קטגוריה:דרבי (עיר)
קדמליה

**קדמליה** (מלועזית: **Kademlia**, ובקיצור: **Kad**) היא טבלת גיבוב מבוזרת (Distributed hash table, DHT) מדור שלישי, המשמשת ברשתות P2P שהומצאה על ידי פטר מיימאונקוב (Petar Maymounkov) ודייוויד מזיארס (David Mazières).

## פונקציית הגיבוב ופונקציית המרחק
בקדמליה ממופים כל הערכים המאוחסנים בעזרת פונקציית הגיבוב SHA-1, הנותנת לכל ערך מפתח בן 160 בתים. פונקציית המרחק בין שני מפתחות היא פונקציית XOR, כך נוצר מרחב חיפוש בו ניתן למקם את כל הערכים ולתאר את המרחקים ביניהם לפי מרחקי המפתחות. בנוסף, ממופים כל הצמתים ברשת לפי אותן פונקציות גיבוב ומרחק ואותו מרחב בן 160 הבתים מכיל הן את הערכים והן את המשתתפים ברשת.

משך החיפוש בקדמליה יחסי ל-log(n), כאשר n הוא מספר החברים ברשת.

## שימוש טיפוסי
השימוש הנפוץ ביותר ברשת הוא לצורך שיתוף קבצים, בדוגמה הבאה מודגם חיפוש אחר קובץ ברשת:
# מחשב המחובר לרשת מעוניין למצוא קובץ בשם XXX.
# המחשב המחפש מפעיל את פונקציית הגיבוב על השם XXX ומקבל YYY, ערך בן 128 ביט.
# המחפש מאתר בעזרת טבלת הניתוב (ראו בהמשך) את הדרך לעמית (Peer) האחראי על הערך YYY, בתהליך זה יש לכל היותר log(n) שלבים ברשת בת n עמיתים.
# המחשב האחראי על הערך YYY (זה שיש לו מזהה הקרוב ביותר ל-YYY) מדווח למחפש על רשימת המחשבים שדיווחו לו על כך שהם מכילים את הקובץ XXX.
# המחפש פונה אל כל איברי הרשימה ונרשם אצלם בתור להורדת הקובץ.

## טבלת ניתוב
הניתוב בקדמליה הוא הדרגתי, כל צומת (node) ברשת מעביר למחפש את הכתובת אל הצומת הבא. מפני שכל צומת מחזיק מידע מאוד מפורט על המתחם הקרוב אליו במרחב החיפוש ומידע דליל יותר על החלקים המרוחקים יותר, ה"קפיצות" אותן מבצע המחפש הן בצעדים שהולכים ומתקצרים (מבחינת המרחק בין ערכי פונקציית הגיבוב) וכך מובטח החיפוש בן log(n) שלבים לכל היותר.

## מימושים עיקריים
את הפרוטוקול מממשת התוכנה הפופולרית eMule, שהיא המחליפה של eDonkey ותוכנות P2P נוספות משתמשות בו.

## קישורים חיצוניים

## הערות שוליים

קטגוריה:שיתוף קבצים
דוכסית קורנוול

**דוכסית קורנוול** (באנגלית: **Duchess of Cornwall**) הוא תואר אצולה בממלכה המאוחדת. התואר ניתן לאשת דוכס קורנוול, אשר ניתן לבנו הבכור של המלך ויורש העצר בסדר הירושה לכתר הבריטי.

דוכסות קורנוול מועברת באופן אוטומטי לידי בנו הבכור של מונרך הממלכה המאוחדת ואינה עוברת בירושה. בשל כך, התואר אינו זוכה להכרה ציבורית רחבה, כאשר הבן הבכור לרוב מקבל גם את התואר "נסיך ויילס" ורעייתו מוכרת בתואר "נסיכת ויילס".

## היסטוריה
הראשונה לשאת בתואר דוכסית קורנוול הייתה ג'ואן מקנט, שנישאה בשנת 1361 לאדוארד, נסיך ויילס. הנשים שזכו לשאת בתואר זה בלבד, ללא תואר הנסיכה מוויילס, הן קרולינה, מרקיזת ברנדנבורג-אנסבך, ומרי מטק. בשני מקרים אלו התואר ניתן להן עם נישואיהן, בעת שבעליהן היו השלישיים בסדר הירושה לכתר הבריטי וטרם החזיקו בתואר הנסיך מוויילס.

עד הפיכתו של בעלה למלך, קמילה, אשתו השנייה של צ'ארלס השלישי, השתמשה בתואר "דוכסית קורנוול" במקום "נסיכת ויילס", כיוון שתואר נסיכת ויילס היה מזוהה עם אשתו הראשונה של צ'ארלס, דיאנה, שנהרגה בתאונת דרכים בשנת 1997.

משנת 2022 מחזיקה בתואר הדוכסית קתרין, שנישאה לנסיך ויליאם.

## קישורים חיצוניים

דוכס
קטגוריה:דוכסות קורנוול
הכנסייה של סקוטלנד

**הכנסייה של סקוטלנד** (או **כנסיית סקוטלנד**; סקוטית: **The Scots Kirk**) היא הדת הממלכתית של סקוטלנד, בעלת השקפה וצורת ארגון פרסביטריאניות. הכנסייה רואה את עצמה כיורשת הנצרות בסקוטלנד מאז ראשיתה במאה השישית, אך מאפייניה העיקריים עוצבו בתקופת הרפורמציה הפרוטסטנטית במאה ה-16, על ידי ההוגה והמתקן ג'ון נוקס, תלמידו של ז'אן קלווין. בשנת 2001 דיווחו 42% מתושבי סקוטלנד שהם משתייכים לכנסייה.

הכנסייה הסקוטית מקיימת נוכחות קבועה בישראל, ומפעילה בה את המלון הסקוטי בטבריה, את אכסניית וכנסיית אנדרו הקדוש בירושלים, ואת בית הספר טביתא ביפו.

## היסטוריה
הנצרות הגיעה לסקוטלנד במאה ה-5 לערך, בימיהם של המבשרים ניניאן וקולומבה.
במאה ה-16, כאשר הרפורמציה התפשטה ברחבי אירופה, סקוטלנד נשארה בתחילה נאמנה לאפיפיור רומא, ופרוטסטנטים רבים נהרגו על קידוש השם. המפנה הגיע בשנת 1560, כאשר האמונה הפרוטסטנטית התפשטה כל כך בסקוטלנד שהאצולה מרדה במלכה, שהייתה נאמנה לאפיפיור, הקימה פרלמנט חלופי, וביטלה את טקס מיסת האפיפיור. לג'ון נוקס היה חלק חשוב במהלך זה. עד מהרה בוצע שינוי מהיר בכנסייה, מוסד הבישופ בוטל, והועברו ספר המשמעת הראשון והצהרת האמונה הסקוטית.
המלך ג'יימס השישי תמך במוסד הבישופות וניסה, ואף הצליח, להחזירו על כנו למרות התנגדות מתוך הכנסייה. כמו כן, ניסה המלך לכפות סידור תפילה אנגליקני על סקוטלנד.
ההתנגדות גברה ובשנת 1638 אצילי סקוטלנד, הפרלמנט, ומשרתי הכנסייה העבירו את הברית הלאומית, בה התחייבו להתנגד להכפפות האלו ולבטל את מוסד הבישופות. במהלך מלחמת האזרחים האנגלית סקוטלנד תמכה תחילה בפרלמנט הפוריטאני, השתתפו בוועידת וסטמינסטר ואף הביאו לאשרורו בברית והליגה החמורה, אך התנגדו להוצאת המלך להורג ואף הכתירו את בנו. הדבר גרם לכיבוש קצר ימים של סקוטלנד בידי מי שנהיה מנהיג הפרלמנט, אוליבר קרומוול, שאחז בגישה קהילתנית לממשל הכנסייה בניגוד לגישה הזִקנית (פרסביטירית) של כנסיית סקוטלנד.

בשנת 1662, המלוכה הושבה על כנה, ועד מהרה המלך צ'ארלס השני ייסד מחדש את מוסד הבישופ. הדבר גרם להתנגדות עצומה בקרב סקוטלנד, והמתנגדים נודעו בתור הבריתנים (באנגלית: Covenanters) על התעקשותם להישאר נאמנים לברית הלאומית ולברית והליגה החמורה. הועברו גם חוקים שדרשו שבועת נאמנות למלך כראש הכנסייה (רעיון שהבריתנים דחו בתוקף, מתוך טענה שישו המשיח הוא ראש הכנסייה היחיד), תחילה מבעלי תפקידים ציבוריים אך במהרה אף מאנשים פשוטים. במרוצת הזמן, רדיפת המתנגדים התגברה, ורבים מהם הוצאו להורג על סירובם לקבל את מרות המלך על הכנסייה, ורבים אחרים עונו בעינויים שונים או נכלאו בכלא באס רוק. בשיאה של תקופת הרדיפה, הידועה בשם "עיתות הקטל", אף השתתפות באספת כנסייה בלתי חוקית יכלה להביא להוצאה להורג בלא משפט.

בשנת 1688, בעקבות החשש מהשבת אנגליה וסקוטלנד למרות האפיפיור, התבצעה המהפכה המהוללת. המלך ויליאם השלישי ביטל את גזרות קודמיו, ביטל בסקוטלנד את מוסד הבישופות, ולמעשה הפך שוב את קהילות הבריתנים הנרדפות לחלק הארי של הכנסייה הלאומית. בשנת 1843, התפצלו השמרנים מכנסיית סקוטלנד בעקבות התנגדותם לכך שאופשר לעשירים למנות משרתי כנסייה, והקימו את הכנסייה החופשית של סקוטלנד. לאחר מכן, פשתה בסקוטלנד הנצרות הליברלית. בשנת 1968 נפתחו כל משרות הכנסייה לנשים.

## לקריאה נוספת

* 


## קישורים חיצוניים

* 
* 
* 

## הערות שוליים

קטגוריה:נצרות פרוטסטנטית
כנסייה
קטגוריה:הממלכה המאוחדת: נצרות
ברקשייר

**ברקשייר** (באנגלית: **Berkshire**) הוא מחוז בדרום-מזרח אנגליה, המוכר בכינויו "המחוז המלכותי" בשל ריבוי בתי המגורים של משפחת המלוכה הבריטית בתחומיו (הבולט שבהם היא טירת וינדזור). סביב לו מצויים מחוזות אוקספורדשייר, בקינגהאמשייר, סארי, וילטשייר, המפשייר ולונדון רבתי. עיר הבירה של המחוז היא רדינג.

המחוז כולל את העמקים של אמצע נהר התמזה ואת קנט. הוא מחולק לשש רשויות יחידניות: יער ברקנל, רדינג, סלו, וסט ברקשייר, וינדזור ומידנהד. ב -1998 בוטל המחוז המינהלי עצמו, וסמכויותיו המינהליות הוקצו לשש הרשויות היחידניות.

## קישורים חיצוניים

* 
## הערות שוליים

*
קטגוריה:אנגליה: מחוזות
קטגוריה:דרום-מזרח אנגליה
לנקסטר (לנקשייר)

**לנקסטר** (באנגלית: **Lancaster**) היא עיר ומועצה מקומית במחוז לנקשייר שבצפון-מערב אנגליה. העיר, השוכנת סמוך לנהר לון, היא עיר מרכזית במחוז לצד הבירה פרסטון, ומשמה נגזר שם המחוז, כמו גם שמו של בית לנקסטר. מקורה של דוכסות לנקסטר, בראשה עומד צ'ארלס השלישי, מלך  הממלכה המאוחדת, הוא באזור זה.

## קישורים חיצוניים

* 

קטגוריה:אנגליה: ערים
קטגוריה:לנקשייר: יישובים
שבתאי רוזן

**שבתאי רוזן** (24 בנובמבר 1917 – 21 בספטמבר 2010) היה פרופסור למשפט בינלאומי ודיפלומט ישראלי.

## ביוגרפיה
רוזן נולד ב-1917 בלונדון שבאנגליה, ושמו היה ראוסון. בשנת 1938 סיים את לימודיו האקדמיים במשפטים באוניברסיטת לונדון ובשנים 1940–1946 שירת בחיל האוויר המלכותי כיועץ משפטי באפריקה והמזרח התיכון. לאחר מכן עבד במחלקה המדינית של הסוכנות היהודית, תחילה בלונדון ואחר כך בירושלים. טרם עלייתו לארץ ישראל הרצה בענייני משפט בינלאומי במכללה הימית המלכותית (1946–1947). לקראת קום המדינה מונה לחבר המזכירות המשפטית של ועדת המצב וביולי 1948, עם גיבוש צוות משרד החוץ, מונה ליועץ המשפטי של המשרד. בראשית עבודתו עסק במידת היישום של הסכמים מדיניים מימי המנדט הבריטי. כן השתתף במשא ומתן על הסכמי שביתת הנשק בתום מלחמת העצמאות עם מצרים, לבנון, ירדן וסוריה. כן השתתף בשיחות בוועידת לוזאן.

בדצמבר 1951 פרסם עזריאל קרליבך שרוזן אירח את היילמאר שאכט בעת שהותו בנמל התעופה בלוד בחיבור בין טיסות. משרד החוץ פרסם הכחשה שטענה שרוזן לא יצר כל מגע עם שאכט. מאמצע שנות ה-50 ניהל את התביעה נגד בולגריה על הפלת מטוס אל על בשמי בולגריה בבית הדין הבין-לאומי. בשנת 1960 טיפל במשבר הדיפולמטי שפרץ בין ארגנטינה לישראל בעקבות לכידת אדולף אייכמן בארגנטינה.

רוזן המשיך לכהן כיועץ המשפטי של משרד החוץ עד 1967. במקביל, סיים בשנת 1959 את לימודי הדוקטורט באוניברסיטה העברית, בהנחיית נורמן בנטוויץ', ובשנת 1960 קודם לדרג שגריר. בסיום כהונתו כיועץ המשפטי מונה למספר תפקידים דיפלומטיים: סגן נציג ישראל לאו"ם בניו יורק (1967–1971), נציג ישראל לאו"ם ולארגונים בינלאומיים בז'נבה (1971–1974) ולאחר מכן קיבל מינוי לדרג שגריר כללי.

רוזן כיהן לאורך השנים בתפקידים שסיפקו עבורו התמחות מעשית רחבה בתחום המשפט הבינלאומי. בין היתר כיהן כחבר המשלחת הישראלית להסכמי שביתת הנשק (1949) וחבר המכון למשפט בינלאומי (משנת 1963). לאחר פרישתו משירות המדינה היה חבר סגל בדרגת פרופסור באוניברסיטת בר-אילן ופרופסור אורח באוניברסיטת קיימברידג', באוניברסיטת אמסטרדם ובמוסדות אחרים. בשנת 2001 היה חבר אקדמיית האג למשפט בינלאומי. ניסיונו הביא אותו לשמש יועץ לממשלות ארצות הברית, יוגוסלביה, יפן ומדינות נוספות. ב-2010 מונה לחבר בוועדת טירקל לחקירת אירועי המשט לעזה, אך נפטר תוך כדי עבודתה.

הוא זכה בפרס ישראל למדעי המשפט בשנת 1960, בהוקרה מהאגודה האמריקנית למשפט בינלאומי (1994) ובפרס האג למשפט הבינלאומי (2004). כמו כן הוא נבחר לנשיא כבוד של האגודה האמריקנית למשפט בינלאומי וחבר כבוד באגודה ההלניסטית למשפט בינלאומי.

שבתאי רוזן נפטר ב-21 בספטמבר 2010 והובא לקבורה בהר המנוחות בירושלים.

בנו דניאל רוזן שירת בדרגת אלוף-משנה בחיל הקשר והאלקטרוניקה, ולאחר מכן היה מנכ"ל משרד התקשורת. 

## קישורים חיצוניים

* 
* 
* 

## הערות שוליים

קטגוריה:יהודים בצבא הבריטי
קטגוריה:זוכי פרס ישראל למשפטים
קטגוריה:ישראלים ילידי אנגליה
קטגוריה:עולים לאחר מלחמת העולם השנייה
קטגוריה:בוגרי אוניברסיטת לונדון
קטגוריה:בעלי תואר דוקטור מהאוניברסיטה העברית בירושלים
קטגוריה:סגל אוניברסיטת בר-אילן: משפטים
קטגוריה:עובדי משרד החוץ
קטגוריה:שגרירי ישראל
קטגוריה:יהודים הקבורים בהר המנוחות
קטגוריה:חוקרי המשפט הבין-לאומי
קטגוריה:יהודים בצבא הבריטי במלחמת העולם השנייה
קטגוריה:זוכי פרס ישראל לשנת 1960
קטגוריה:ישראלים שנולדו ב-1917
קטגוריה:ישראלים שנפטרו ב-2010
Dry Bones

**Dry Bones** היא רצועת קומיקס שנוצרה על ידי המאייר האמריקאי-ישראלי יעקב קירשן. זהו קומיקס סאטירי אשר עוסק באירועי היום בישראל.  

הקומיקס מפורסם משנת 1973 בעיתון ג'רוזלם פוסט. בדומה ליתר העיתון גם הטקסט בפינה זו הוא בשפה האנגלית. שמה של רצועת הקומיקס נלקח מחזון העצמות היבשות.

בתחילת המאה ה-21 התפרץ מחדש הסכסוך הישראלי-פלסטיני בגל פיגועי התאבדות שביצעו מחבלים פלסטינים ותגובות צבאיות של ישראל. הדבר גרם לביקורת רבה על ישראל, בעיקר בחוגי שמאל בארץ ובעולם, ולהתפרצות האנטישמיות החדשה. מאז התמקד הקומיקס בביקורת על הצביעות שבביקורת העולמית על ישראל במטרה להילחם בהסתה, בדמוניזציה ובהתמקדות חסרת-הפרופורציה בישראל.

## קישורים חיצוניים

* אתר הבית של Dry Bones
* הבלוג של Dry Bones
* פרויקט Dry Bones

## הערות שוליים

קטגוריה:רצועות קומיקס
קטגוריה:קומיקס ישראלי